Diari Oficial de la Generalitat Valenciana


Sumari del DOGV 4653, del 18-12-2003 (2003/13200)

ACORD de 24 de setembre de 2003, de la Comissió Territorial d'Urbanisme de Castelló, relatiu a la modificació puntual número 6 del municipi de Montanejos.
----------------------------------------------------------------------------------------------------------------------------------------------------------

### Dades del document

Número de DOGV
:   4653

Data del DOGV
:   18-12-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/13235


Data del document
:   24-09-2003

Organisme emissor
:   Conselleria de Territori i Habitatge

Tipus de document
:   Acord

Descriptors 

:   * Montanejos
    * pla d'urbanisme

ACORD de 24 de setembre de 2003, de la Comissió Territorial d'Urbanisme de Castelló, relatiu a la modificació puntual número 6 del municipi de Montanejos. [2003/M13001]
  
Vist l'expedient relatiu a la modificació puntual número 6 del municipi de Montanejos, i de conformitat amb els següents,
  
Antecedents
  
1. Amb data 14 de juny de 2002, el Ple de l'Ajuntament de Montanejos va acordar aprovar inicialment i sotmetre a informació pública la modificació puntual número 6 de les normes subsidiàries de planejament d'aquell municipi, mitjançant edictes publicats en el periòdic Mediterráneo, de data 27 de juny de 2002, en el Butlletí Oficial de la Província de Castelló número 75, de 22 de juny de 2002, i en el Diari Oficial de la Generalitat Valenciana número 4.283, de 2 de juliol de 2002, assenyalant en l'anunci publicat que en el cas que en el referit període no es presentara cap al·legació, la modificació s'entendria aprovada provisionalment. Com que no s'hi va produir cap al·legació, l'aprovació provisional s'entén de data 14 de juny de 2002, i va tenir entrada en aquest Servei Territorial d'Urbanisme en data 6 d'agost de 2002.
  
2. La documentació aquesta formada per memòria justificativa, plànols d'informació, plànols d'ordenació i estudi d'impacte ambiental.
  
3. La modificació puntual número 6 de les normes subsidiàries de planejament de Montanejos (que van ser aprovades definitivament el 8 de juny de 1994) té com a finalitat una xicoteta ampliació del sòl urbà en la vora urbanitzada en la prolongació del camí de Montan i la intersecció amb l'avinguda d'Elvira Peiró i en continuïtat amb les alineacions previstes, que comporta una reclassificació de 410 m² dels que 118,69 m² corresponen a parcel·les edificables, 146 m² a zones verdes i 236,56 m² a vials.
  
L'àrea que es proposa ampliar es troba en l'actualitat parcialment urbanitzada, i permet l'accés de vehicles a les edificacions confrontants.
  
Els canvis plantejats es justifiquen en la memòria en criteris de racionalitat i des de l'interés general perquè s'elimina un punt de difícil accés en el qual s'acumulaven runes i fems procedents d'abocaments incontrolats, creant-se ara un mirador enjardinat sobre el barranc de Montan, eliminant-se l'estrangulació que es produïa en aqueixa intersecció viària i mantenint amb la nova configuració un traçat de vial que sempre és de 8 m en el carrer camí de Montan. D'altra banda, i tenint en compte l'escassa entitat de la reclassificació proposada, es pot asseverar que els terrenys reuneixen els requisits fàctics necessaris perquè siga possible l'execució mitjançant la tècnica de les actuacions aïllades.
  
El document raona detalladament el compliment de la proporció entre sòl dotacional i sòl edificable existents abans i després de la modificació, i en la memòria s'assenyala que es compleix el que estableix l'article 17 de l'annex al Reglament de Planejament de la Comunitat Valenciana, aprovat pel Decret 201/1998, de 15 de desembre, del Govern Valencià (en endavant RPCV).
  
4. El 18 de juliol de 2003 el director general de Gestió de Medi Natural va dictar la declaració d'impacte ambiental estimant acceptable el projecte de modificació número 6 de les normes subsidiàries de planejament de Montanejos, expressant una sèrie de condicionants en relació amb la realització de les obres que s'han d'escometre.
  
Fonaments de dret
  
1. La tramitació de la modificació ha sigut correcta, conforme a l'article 55, en concordança amb el 38 de la Llei 6/1994, de 15 de novembre, Reguladora de l'Activitat Urbanística (en endavant LRAU).
  
2. La documentació està completa a l'efecte del que disposen els articles 27 i 43.2 de la LRAU.
  
3. La modificació planteja canvis respecte de l'ordenació detallada establida en el pla general, al costat de la línia delimitadora del sòl urbà, que estan basats en criteris de racionalitat, amb l'objecte de donar continuïtat a un vial, recuperar un entorn urbà degradat en la zona límit amb el sòl no urbanitzable i completar l'edificació d'una illa d'edificació, amb una solució formal que dificultava el normal desenvolupament d'un programa d'habitatges per la seua peculiar forma de falca segons s'observa en el planejament vigent.
  
Tal com reiteradament ha establit la jurisprudència, la determinació concreta de l'ordenació detallada d'uns terrenys inclosos en el sòl urbà o del traçat d'uns vials i illes d'edificació s'emmarca clarament dins de la discrecionalitat del planejament urbanístic (sentències de 20 de gener de 1992 R.A.715 i de 17 de març de 1992 R.A. 3283), i en aquests casos l'administració té àmplia llibertat per a elegir, entre les alternatives possibles, la forma en què el territori ha de quedar ordenat (sentència de 2 de gener de 1992 R.A. 698). Així mateix, són les citades matèries determinacions urbanístiques que tracen, junt amb altres, el model físic d'una convivència purament local, sense incidència en interessos supralocals (sentència de 17 de juliol de 1991 R.A. 6342), per la qual cosa, quan de tals determinacions es tracte, aquella discrecionalitat ha de ser actuada per l'ajuntament, des de la representació que li confereix la seua legitimació democràtica.
  
La LRAU recull clarament aquesta línia jurisprudencial. En aquest sentit, l'aspecte de l'ordenació detallada del sòl urbà que es planteja modificar no incideix en l'exercici autonòmic de cap de les comeses enumerades en l'article 40.1 de la LRAU (excepte en el que es refereix al control de legalitat), sinó que es tracta d'un assumpte d'exclusiu interés públic local, en el que, conforme l'article 40.2 de la citada llei, li està vedat a la resolució autonòmica d'aprovació qüestionar la interpretació de tal interés formulada pel municipi des de la seua pròpia representativitat.
  
4. El projecte de modificació puntual de les normes subsidiàries de Montanejos comporta la reclassificació de 410 m² de sòl no urbanitzable, que es converteixen en sòl urbà, ampliant el sòl urbà consolidat. Analitzarem ordenadament les qüestions que la modificació planteja:
  
a. Aquesta modificació implica reclassificació de sòl no urbanitzable, per la qual cosa, de conformitat amb el que preveu l'article 43.2 de la LRAU, resulta preceptiva la declaració d'impacte ambiental prèvia de la Conselleria de Medi Ambient.
  
El 18 de juliol del 2003 el director general de Gestió de Medi Natural va dictar la declaració d'impacte ambiental estimant acceptable el projecte de modificació número 6 de les normes subsidiàries de planejament de Montanejos, per la qual cosa no pertoca fer cap altra objecció al respecte.
  
b. Segons l'article 9.2 de la LRAU, la classificació dels terrenys com a sòl urbà «té per objecte possibilitar el seu desenvolupament urbanístic preferentment mitjançant actuacions aïllades». Al seu torn, l'article 6.5 de la LRAU defineix el concepte d'actuació aïllada com aquella que «té per objecte una sola parcel·la i comporta la seua edificació, com també, si és procedent, la prèvia o simultània urbanització necessària per a convertir-la en solar connectant-la amb les xarxes d'infraestructures i serveis existents i immediates»; a la qual cosa s'afegeix que el pla podrà «preveure l'execució d'actuacions aïllades per a completar la urbanització dels terrenys que estime oportú i preferible sotmetre a aquest règim, quan això siga possible sense menyscabament de la qualitat i homogeneïtat de les obres d'infraestructura corresponents» i que, «en particular, el pla podrà preveure que es complemente mitjançant actuacions aïllades la urbanització parcialment existent en illes o xicotetes unitats urbanes equivalents on, almenys, alguna de les seues parcel·les característiques ja siga solar.»
  
Tenint en compte dels canvis proposats amb la modificació, de la possibilitat del seu desenvolupament per la tècnica d'actuacions aïllades, de la inclusió del preceptiu estudi d'impacte ambiental sobre el qual s'ha emés declaració d'impacte que no ha observat objecció a allò que s'ha pretés, que es compleix el que assenyalen els articles 55.3 de la LRAU i 17 de l'annex al RPCV, i que els canvis es produeixen segons criteris de racionalitat i basats en l'interés general, solucionant el trànsit viari, l'acondicionament d'una zona degradada i la més correcta disposició de les solucions d'habitatge de l'illa ampliada, no sembla haver-hi cap obstacle que en relació amb la comesa assenyalada en l'article 40 de la LRAU, puga qüestionar-ne l'aprovació definitiva.
  
5. La Comissió Territorial d'Urbanisme, a proposta de la directora general de Planificació i Ordenació Territorial, és l'òrgan competent per a aprovar definitivament els instruments de planejament de municipis de menys de 50.000 habitants, això de conformitat amb el que estableixen els articles 9.1 i 10.a) del Reglament dels Òrgans Urbanístics de la Generalitat Valenciana, aprovat pel Decret 77/1996, de 16 d'abril, en relació amb els articles 3.1 i 9 del Reglament Orgànic i Funcional de la Conselleria de Territori i Habitatge, aprovat pel Decret 119/2003, d'11 de juliol.
  
Per raó del que s'ha exposat, la Comissió Territorial d'Urbanisme de Castelló acorda:
  
Aprovar definitivament la modificació puntual número 6 de les normes subsidiàries de Montanejos relativa a l'ampliació de sòl urbà al costat del camí de Montan i la intersecció amb l'avinguda d'Elvira Peiró.
  
Contra el present acord, que no posa fi a la via administrativa, pot interposar-se recurs administratiu d'alçada, en el termini d'un mes, davant del conseller de Territori i Habitatge, sense perjudici d'utilitzar qualsevol altre recurs que es considere oportú.